Martvoň, Anton, poslanec NR SR (2015-03-13):
Ďakujem pekne. Rozhodol som sa vystúpiť takto ešte v rozprave, aby ste mohli na mňa reagovať. Najskôr začnem, pán Fronc, pre vysvetlenie, prečo náš zákon, náš návrh zákona je skôr ako návrh pána Érseka. Je tam jednoduché vysvetlenie. Náš návrh my sme doručili 11. 2., pozrite si to na webe, pán Érsek svoj návrh zákona s kolegami doručili do Národnej rady 19. 2. teda o osem dní. Čiže kvôli tomu. Jedine postupnosť doručenia. Čiže to na vysvetlenie. Že nikto nás neuprednostňoval, jednoducho doručili sme skôr, ideme skôr, pán Érsek to doručil o osem dní neskôr, ide neskôr. Čiže nie je v tom žiaden zázrak. Čo sa týka toho, čo tu bolo povedané. No v podstate ja vítam to, že pán Érsek tiež chápe potrebu, že aspoň trošku sa týmto pomôže športovcom a treba pomôcť. Samozrejme, máme na to iné predstavy. My ako vládni poslanci – ja, kolega Brixi, kolega Čaplovič a kolega Galis – vychádzame z toho, čo nám teraz rozpočet dovolí. To, ak pán Čaplovič sľuboval nejaké ešte iné riešenie, je skôr otázka na pána bývalého ministra Čaploviča. Ale v podstate my s kolegom Brixim, aj keď sme kandidovali do Národnej rady, viete si pozrieť aj moje vyjadrenie na TV Oravia a nájdete to na YouTube, som sa venoval tomu už v rámci mojej volebnej kampane, že chcem nejakým spôsobom aspoň trošku športovcom pomôcť. Ale nehovorím, že to bola moja myšlienka, bola to myšlienka, ktorá prichádzala z rôznych športových zväzov a už dlhodobo aj pán Zachara, ale aj iní športovci, ktorí sú na dôchodku, už dlhodobo na to upozorňujú, že proste neboli dodatočne alebo teda ani na dôchodku nie sú dodatočne ocenení. Naša koncepcia je v tom, že my prichádzame s príspevkom. Vy chcete riešiť celoživotnú rentu a to, čo ste aj spomínali, pani Moravcovú, no tak, samozrejme, ona zasa rieši niečo alebo poukazuje na niečo iné. Ona poukazuje na odmeňovanie a úspechy športovcov. Čiže ona nerieši rentu, lebo tá jej renta bude určite vyššia ako to, čo my zavádzame ten príspevok a doplatok k tej minimálnej sume 550, ale ona rieši odmeňovanie. No ale viete, tu pri odmeňovaní úspešných športovcov môžme potom hovoriť aj o odmeňovaní úspešných hercov, umelcov, úspešných poľnohospodárov, úspešných podnikateľov, ale keď budeme všetkých iba odmeňovať za to, že sú v produktívnom veku, a budeme ich odmeňovať za to, že v podstate uspeli, tak bude potom problém. Nehovoriac o tom, že v súčasnosti tých úspešných športovcov vždy, keď vyhrajú majstrovstvá sveta alebo olympiádu, sú odmenení, sú odmenení Slovenským olympijským výborom a zároveň sú aj odmenení, samozrejme, Slovenskou republikou akou takou. Však sú zverejnené tie odmeny. Dokonca aj teraz pán premiér, ešte v podstate aj každoročne premiér alebo premiérka dávajú, ešte aj vyhodnocujú najúspešnejších športovcov, ich prijímajú na Úrade vlády, dávajú im ďalšie odmeny a jednoducho sú stále, neustále odmeňovaní. Nehovoriac o tom, že majú možnosť fungovať a získavať peniaze ešte z reklamy a v rámci dotácie od štátu pre športové zväzy, v rámci ktorých pôsobia. Ale títo dôchodcovia, športovci, ktorí pôsobili za socializmu, už majú obmedzené možnosti, už ich nikto neodmeňuje, ich nikto nevolá na Úrad vlády ako úspešných športovcov teraz v súčasnosti, lebo sú na dôchodku. Na nich sa zabudlo. A my riešime práve tú úzku skupinu, ktorá nebola za socializmu nijako docenená ani ocenená. A práve tomu sa venujeme. To, čo ste povedali, že v podstate ako budeme reagovať na to, že niekto dostane výsluhový dôchodok v tridsiatich ôsmich rokoch, pán Érsek. No chcem iba upozorniť, pri policajtoch alebo pri obrane nie je to možné, aby niekto dostal v súčasnosti, podľa súčasnej právnej úpravy výsluhový dôchodok v tridsiatich ôsmich rokoch, nakoľko pán Kaliňák menil úpravu výsluhových dôchodkov, a môže podľa súčasného stavu až po dvadsiatich piatich rokoch služby. To by znamenalo, že v trinástich rokoch by niekto odchádzal do výsluhového dôchodku, čo vám nesedí podľa toho, čo ste povedali, a trošku došlo k chybe z vašej strany, že vám uniklo, že sa menila úprava výsluhových dôchodkov. Samozrejme, chcem aj upozorniť, že výsluhový dôchodok nie je normálny dôchodok, je výsluhový dôchodok, kde sa keď niekto je povedzme výsluhový dôchodca a zároveň dôchodca, tak sa mu to, samozrejme, nejakým spôsobom spočítava a, samozrejme, je tam ustanovená nejaká, to bude skôr pán Brocka vedieť, nejaká hladina, ktorá proste je minimálna a pri ktorej ani ten výsluhový dôchodok nemôže potom presiahnuť hranicu dôchodku ako takého. Ale väčšinou tie výsluhové dôchodky sa týkajú ľudí, ktorí ešte nie sú na dôchodku, ale odpracovali tých 25 rokov služby. Či už pri polícii, teda v rámci armády alebo v rámci colnej správy napríklad. Čiže toľko som chcel poukázať. Čo sa týka bezúhonných športovcov, samozrejme, táto právna úprava je myslená a dotýka sa hlavne bezúhonných športovcov, lebo pokiaľ športovec získa úspech na základe nejakého podvodu, tak prvý, kto reaguje na to, je príslušný olympijský výbor, ktorý mu odníme tie medaily, a keď mu je odňatá medaila a ten titul, tak, samozrejme, ako keby nevyhral. Tak sa to udialo aj pri tom známom cyklistovi, ktorému boli odňaté všetky tituly z minulosti ako také. Čiže na nich sa, samozrejme, na nich sa, samozrejme, to vzťahovať nebude, pokiaľ ale vylepší tú právnu úpravu, že tam uvedieme slovíčko, že „týka sa to iba“, alebo vetu, „bezúhonných športovcov“, nie je s tým problém. Ďalej ešte ste chceli, ste spomínali, že nie je možné porovnávať olympijských víťazov a majstrov sveta, majstrov Európy. No samozrejme, na to sú rôzne názory, ale myslím si, že v tomto prípade, keď raz niekto vyhrá alebo my v našom návrhu zákona chceme dávať tie príspevky iba tým, čo získali zlatú medailu na majstrovstvách sveta a majstrovstvách Európy, nie striebro alebo bronz, čím de facto dávame do popredia tú olympiádu a tú paralympiádu ako takú, kde odmeňujeme alebo teda odmeňujeme, dávame príspevky alebo chceme dať príspevky aj tým, čo skončili na bronzovom alebo striebornom mieste na olympiáde alebo paralympiáde. Čiže tým to odlišujeme. Na druhej strane zasa ani tých majstrov sveta zlatých a majstrov Európy zlatých až tak veľa nemáme a v podstate, samozrejme, môžme na túto tému ešte potom diskutovať. Ale znova zdôrazňujem, prichádzame s úpravou, ktorá má pomôcť vo forme príspevku športovcom dôchodcom, ktorí sú na dôchodku, nie ktorí sú ešte aktívni a ktorí pôsobia v rámci rôznych klubov. Tak ako ste aj povedali, nedotkne sa to pána Galisa, ktorý proste je ako poslanec a jednoducho mal úplne iné príjmy, lebo bol aj reprezentant, teda bol trénerom slovenskej futbalovej reprezentácie, kde mal tiež iné príjmy a ten dôchodok mu vyjde úplne iný. Ale práve je to zamerané pre takých športovcov, ako je pán Zachara, ktorí sú na dôchodku. A čo chcem ešte spomenúť. Tie neúplné olympiády, čo ste spomínali, pán poslanec. No tu si treba pozrieť, že či išlo o olympiádu alebo nie. Ak išlo o olympiádu, ktorá bola organizovaná Medzinárodným olympijským výborom, ide o olympiádu ako takú a olympijský výsledok v rámci olympijského športu a to už nikto a tam sa už nerozlišuje, či sa zúčastnil niekto, nejaký štát tej olympiády alebo nie, podstatné je, kto to organizoval. Čo tým chcem povedať, je to, že keď sa Američania niekde nezúčastnili v 80. rokoch na protest v Moskve tej olympiády, bol to ich problém, ale bola to normálna olympiáda organizovaná Medzinárodným olympijským výborom. A to bolo zasa aj naopak. Čiže na toto chcem upozorniť. Lebo tie olympiády majú, teda tá olympiáda má dlhú tradíciu. Lebo tu by sa potom dalo poukazovať, že či išlo o olympiády organizované počas fašistického obdobia alebo nie, lebo tam bol tiež problém určitý, že určité štáty sa nezúčastnili olympiády v Nemecku, ktorá sa vtedy konala. Čiže my upozorňujeme na to, že musí ísť o olympijské športy a olympiádu organizovanú práve Medzinárodným olympijským výborom. Toľko z mojej strany. Samozrejme, nevylučujem, že do budúcnosti môže sa hľadať alebo, samozrejme, je potrebné ešte riešiť aj tú situáciu športovcov, ktorí proste fakt sa naplno venujú tomu športu, ale v súčasnosti už aj tá forma podpory zo štátu cez tie zväzy, kluby alebo cez v podstate tú armádu alebo cez ministerstvo vnútra alebo ministerstvo obrany, poprípade cez ministerstvo školstva alebo ešte cez tie športové rôzne školy je už nejakým spôsobom zabezpečená, to je skôr potom koncepčná vec, že či je to dostatočne zabezpečené alebo nie. Ale znova hovorím, my sa snažíme týmto riešiť iba príspevky pre športovcov, ktorí sú na dôchodkoch. Ďakujem pekne za vypočutie.